**Inocență**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

știu să ating stelele

cu vârful degetelor

copacii desenați de gene

și frunzele de ochi

soarele când ține-n brațe

somnul meu fără pene

pot zbura deasupra lui

fără să ocolesc furtuni

apoi

plonjând în Marea Neagră

să-mbrățișez și luna

când lunec ȋntr-un bob de rouă

să plâng și eu ca un copil

iar dacă timpul a decis

pe nerăsuflate

să-mi spulbere aceste

traiectorii nemarcate

știu să-mi pun cerul drept pălărie

când mă învălui în păpuși de hârtie

2004 – 9 decembrie 2018, Constanța